KOMISIJOS REGLAMENTAS (EB) Nr. 1744/2006
2006 m. lapkričio 24 d.
dėl išsamių pagalbos šilkaverpiams suteikimo taisyklių
(kodifikuota redakcija)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. spalio 5 d. Tarybos reglamentą (EB) Nr. 1544/2006, nustatantį specialias šilkaverpių auginimą skatinančias priemones (1), ypač į jo 2 straipsnį,
kadangi:
(1)
1973 m. balandžio 18 d. Komisijos reglamentas (EEB) Nr. 1054/73 dėl išsamių pagalbos šilkaverpiams suteikimo taisyklių (2) buvo keletą kartų iš esmės keičiamas (3). Siekiant aiškumo ir racionalumo minėtas reglamentas turėtų būti kodifikuotas.
(2)
Remiantis Reglamento (EB) Nr. 1544/2006 1 straipsniu ir 1972 m. gegužės 2 d. Tarybos reglamento (EEB) Nr. 922/72, nustatančio bendrąsias pagalbos šilkaverpiams suteikimo taisykles (4), 2 straipsnio 3 dalimi, pagalba suteikiama tik už dėžutes, kuriose yra minimalus kiaušinių kiekis, iš kurių išsirito minimalus kokonų skaičius. Minimalius kiekius valstybėms narėms turėtų būti leidžiama nustatyti pačioms, bet atsižvelgiant į įprastas Bendrijos gamybos sąlygas.
(3)
Reglamento (EEB) Nr. 922/72 3 straipsnyje nurodoma, kad valstybės narės turi įvesti kontrolę, užtikrinančią, kad produktas, kuriam prašoma pagalbos, atitiktų jos suteikimo reikalavimus. Dėl to augintojų pateikiamose paraiškose gauti pagalbą turi būti pateikta minimali informacija, būtina šiai kontrolei atlikti.
(4)
Turėtų būti nustatytos vienodos pagalbos sumos išmokėjimo sąlygos.
(5)
Pagalbą valstybėms narėms leidžiama suteikti tik tiems augintojams, kurie kiaušinių dėžutes įsigijo iš patvirtintos institucijos ir išsiritusius kokonus pristatė taip pat patvirtintai institucijai. Tam, kad pagalbos sistema veiktų tinkamai, reikėtų apibrėžti tokių institucijų patvirtinimo sąlygas.
(6)
Šiuo konkrečiu atveju, siekiant užtikrinti pirmiau minėtos kontrolės sistemos veiksmingumą, kartu su paraiškomis gauti pagalbą turėtų būti pateikiamas ir minėtų institucijų išduotas patvirtinimas, kurį valstybės narės turėtų patikrinti.
(7)
Šiame reglamente numatytos priemonės atitinka Natūralių pluoštų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1544/2006 1 straipsnyje nurodyta pagalba Bendrijoje auginamiems šilkaverpiams suteikiama šio reglamento 2-6 straipsniuose nustatytomis sąlygomis.
2 straipsnis
Pagalba suteikiama tik toms dėžutėms:
a)
kuriose yra ne mažiau kaip 20 000 perinimui tinkamų šilkaverpių kiaušinių;
b)
iš kurių išsirito minimalus rinktinių kokonų skaičius, tinkamos išvaizdos ir subrendusių, vienodos spalvos ir matmenų, be ženklų ir gedimų bei tinkamų sukti.
Punkte b minimą minimalią produkciją nustato atitinkama valstybė narė ir ta produkcija negali būti mažesnė kaip 20 kilogramų.
3 straipsnis
1. Pagalba suteikiama tiems šilkaverpių augintojams, kurie paraiškas pateikia kasmet iki lapkričio 30 d., išskyrus force majeure atvejus.
Tačiau jei paraiškos pagalbai gauti pateikiamos:
-
ne vėliau kaip tų pačių metų gruodžio 31 d. - suteikiami du trečdaliai pagalbos,
-
ne vėliau kaip kitų metų sausio 31 d. - suteikiamas vienas trečdalis pagalbos.
Kiekvienas augintojas gali pateikti tik vieną paraišką.
2. Pagalbos sumą valstybė narė augintojui išmoka per keturis mėnesius nuo paraiškos pateikimo dienos.
4 straipsnis
1. Paraiškoje nurodoma bent jau ši informacija:
-
paraišką pateikiančios šalies pavadinimas ar pavardė, adresas ir parašas,
-
naudojamų kiaušinių dėžučių skaičius ir jų gavimo data arba datos,
-
iš šių kiaušinių išsiritusių kokonų skaičius ir jų pristatymo data arba datos,
-
išsiritusių kokonų laikymo vieta, o jeigu jie buvo parduoti arba pristatyti - pirmojo pirkėjo pavadinimas ar pavardė ir adresas.
2. Jei turi būti taikomos Reglamento (EEB) Nr. 922/72 2 straipsnio 2 dalies nuostatos, paraiška priimama tik tada, kai su ja pateikiami šio reglamento 6 straipsnyje minimi patvirtinimai.
5 straipsnis
1. Remiantis Reglamento (EEB) Nr. 922/72 2 straipsnio 2 dalimi, valstybinės arba privačios institucijos gali būti patvirtintos tik tada, kai jų ataskaitose nurodoma bent jau ši informacija:
-
pristatytų dėžučių skaičius, augintojo, kuriam jos buvo atsiųstos, pavadinimas ar pavardė ir išsiuntimo data,
-
gautų kokonų skaičius, juos tiekiančio augintojo pavadinimas ar pavardė ir gavimo data.
2. Valstybės narės kontroliuoja patvirtintas institucijas, ypač tikrina, kaip sutampa įvairių ataskaitų ir 6 straipsnyje minimų patvirtinimų įrašai.
6 straipsnis
Patvirtintos institucijos augintojams išduoda:
-
nuo kiaušinių dėžučių išsiuntimo praėjus ne daugiau kaip 40 dienų - patvirtinimą, kuriame nurodomas bent jau augintojo pavadinimas ar pavardė ir adresas, pristatytų dėžučių skaičius ir patvirtinimo išdavimo data,
-
nuo kokonų gavimo praėjus ne daugiau kaip 40 dienų - patvirtinimą, kuriame nurodomas bent jau augintojo pavadinimas ar pavardė ir adresas, gautų kokonų skaičius, gavimo data ir patvirtinimo išdavimo data.
7 straipsnis
Reglamentas (EEB) Nr. 1054/73 yra panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal II priede pateiktą atitikmenų lentelę.
8 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. lapkričio 24 d.